N-Kaapse ma sterf ná geboorte van tweeling | Netwerk24
Deur Kaydene Davids 03 Augustus 2020 17:40
Esmarie en Johandré Schreuder. Foto: Facebook/Johandre Schreuder
Die pa van vroeggebore tweelingseuns is gebroke nadat sy sielsgenoot en die ma van sy seuntjies enkele dae ná die babas se geboorte skielik ná 'n beroerte in die hospitaal dood is.
Esmarie Schreuder (33), krediteureklerk by GWK in Douglas, is Sondagoggend in die Life Rosepark-hospitaal in Bloemfontein dood, enkele dae nadat sy prematuur geboorte aan Janru en Hendré geskenk het.
Die tweeling is Dinsdag gebore nadat Schreuder sedert 8 Junie weens komplikasies in haar swangerskap in die hospitaal behandel is.
Die tweeling word in die neonatale eenheid van die hospitaal behandel.
Leana Bezuidenhout, spesialisinhoudsbestuurder by GWK, sê Johandré (30), Schreuder se man en pa van die tweeling, is stukkend ná die dood van sy sielsgenoot.
"Hy is gebroke, sy hart is in stukke."
Volgens Bezuidenhout is Schreuder vroeër in die hospitaal opgeneem weens komplikasies met haar vrugwater. Haar toestand het Donderdag versleg en sy is in 'n medies geïnduseerde koma geplaas. Sy is egter Sondag ná 'n enorme beroerte dood.
Bezuidenhout sê die egpaar was opgewonde oor die koms van die tweeling en die hele Douglas-gemeenskap het in hul vreugde gedeel. Sy sê die egpaar is goeie mense wat nie dié erge trauma en hartseer verdien nie.
"Niemand verdien dit nie, maar dit is die laaste mense wat jy verwag só iets sal oorkom," sê Bezuidenhout.
"Beter as hulle kan jy nie kry nie. Esmarie was 'n absolute ligstraal, sag en sweet. 'n Absolute steunpilaar, perfek en goed vir Johandré. En andersom."
Sy sê die kuiers saam met Schreuder oor 'n beker koffie by GWK se kantoor in Douglas gaan gemis word.
"Ná elke geselsie met haar het jy beter oor jouself gevoel en daarna gestreef om 'n beter mens te wees. Haar hele teenwoordigheid, haar persoonlikheid en die voorbeeld wat sy gestel het, laat reeds 'n groot leemte."